Nicki Billes ophold i Esbjerg er tæt på at blive en kort visit. Kun et halvt år efter sin ankomst på den jyske vestkyst, kan han være væk.

Angriberen har med følgeskab af sin agent, Alan Hvedehave, sat sig i et fly med Polen som destination, og han skal ifølge BTs oplysninger bruge lørdag og søndag til at besigtige forholdene i klubben Lech Poznan.

Esbjergs direktør, Søren Poulsen, bekræfter, at angriberen har fået lov til at tage af sted med henblik på et muligt klubskifte.

»Nicki Bille har fået tilladelse til at tage til Polen for at besøge den pågældende klub, men før vi selv ved mere om, hvordan det forløber, har jeg ikke mere at tilføje,« siger Esbjerg-direktøren.

BT har også talt med Lech Poznans presseafdeling om Nicki Billes besøg, og herfra forlyder det, at man ikke taler om transfer, før de er faldet på plads.

Nicki Bille, 27, har trods sin relativt unge alder spillet i 11 klubber siden sin profesionelle debut. Listen er her: Frem, Reggina, Martina, Lucchese, FC Nordsjælland, Villarreal, Elche, Rayo Vallecano, Rosenborg, Evian og Esbjerg. Nu kan en 12. klub i land nummer seks snart være en realitet.

Lech Poznan, der har et meget medlevende publikum i ryggen, ligger aktuelt på en sjetteplads i den polske liga Ekstraklasa.